ડિસેમ્બર અંતના ત્રિમાસિક ગાળામાં ગેઈલ ઇન્ડિયા લિ.નો ચોખ્ખો નફો વાર્ષિક ધોરણે 28.4 ટકા વધીને રૂા.12.62 અબજનો થયો છે. સૂચિત ત્રિમાસિક ગાળામાં કામકાજની આવક રૂા.144.14 અબજની થઈ છે, જે ગત વર્ષના સમાન ત્રિમાસિક ગાળામાં રૂા.123.19 અબજની હતી. ગત વર્ષના સમાન ગાળામાં એક્સાઈઝ ડયૂટીનો સમાવેશ અને સૂચિત ત્રિમાસિક ગાળામાં ગુડ્સ એન્ડ સર્વિસીસ ટૅક્સ બાકાત હોવાથી નાણાકીય પરિણામો તુલનાત્મક નથી. એક્સાઈઝ ડયૂટીને બાદ કરતા કામકાજની આવક 18.81 ટકા વધી છે. કંપનીનો કુલ ખર્ચ રૂા.128.59 અબજનો થયો છે, જે ગત વર્ષના સમાન ત્રિમાસિક ગાળામાં રૂા.111.11 અબજનો હતો. નફાનો ગાળો 14.23 ટકાથી ઘટીને 13.67 ટકાનો થયો છે. નાણાકીય ખર્ચ રૂા.47.89 કરોડનો થયો છે, જે ગત વર્ષના સમાન ત્રિમાસિક ગાળામાં રૂા.1.60 અબજનો હતો. કંપનીએ કુલ રૂા.5.96 અબજનો ટૅક્સ ચૂકવ્યો છે, ગત વર્ષના સમાન ત્રિમાસિક ગાળામાં રૂા.5.01 અબજનો ટૅક્સ ચૂકવ્યો હતો. સપ્ટેમ્બર અંતના ત્રિમાસિક ગાળામાં કંપનીનો ચોખ્ખો નફો રૂા.13.10 અબજ અને કામકાજની આવક રૂા.124.10 અબજની હતી. કંપનીના બોર્ડે પ્રતિ શૅરમાં એક બોનસ શૅરની જાહેરાત કરી છે. એનએસઈમાં શૅર 0.6 ટકા વધીને રૂા.465 ઉપર બંધ રહ્યો હતો.